96/2/2020/JIF

PÁLYÁZATI FELHÍVÁS

Az Eötvös Loránd Kutatási Hálózat elnöke

a közalkalmazottak jogállásáról szóló 1992. évi XXXIII. tv. 20/A. § és 20/B. § alapján

pályázatot hirdet az

Agrártudományi Kutatóközpont

gazdasági vezetői (magasabb vezető) beosztásának

ellátására

A közalkalmazotti jogviszony időtartama:

A közalkalmazotti kinevezés határozatlan időre, a magasabb vezetői megbízás legfeljebb öt évre szól.

A munkavégzés helye: 2462 Martonvásár, Brunszvik utca 2.

A gazdasági vezető feladata:

* a kutatóközpont költségvetési tervezéssel, a pénzellátással, a gazdálkodással, a személyi juttatásokkal és a munkaerő-gazdálkodással, a beszámolással, a számvitellel, az előírt adatszolgáltatással és a gazdasági folyamatok ellenőrzésével kapcsolatos feladatok, valamint a jogszabályok és a fenntartó irányító szerv rendelkezései alapján a feladatkörébe tartozó munkák ellátása;
* a kutatóközpont működésére vonatkozó számviteli és pénzügyi rendszer szervezése, irányítása, ellenőrzése;
* a költségvetési tervezési feladatok végzése, irányítása;
* a gazdálkodás irányítása, költségvetési előirányzatai alakulásának folyamatos ellenőrzése, javaslatok készítése az észlelt hiányosságok megszüntetésére, az éves előirányzat teljesítésére;
* pénzügyi ellenjegyzési jogkör gyakorlása, a belső szabályzatok folyamatos felülvizsgálata, szükség esetén módosítása, új szabályzatok készítése;
* az éves és évközi költségvetési beszámolók elkészítése;
* a kutatóközpont által használt ingatlan üzemeltetésével összefüggő feladatok elvégzése;
* a kutatóközpont gazdasági szervezetének a vonatkozó jogszabályok szerinti irányítása.

Illetmények és juttatások:

Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény és annak végrehajtásáról szóló 84/2011 (V.26.) Kormányrendelet rendelkezései az irányadók.

A pályázókkal szembeni követelmények:

* büntetlen előélet;
* magyar állampolgárság;
* a 368/2011. (XII. 31.) kormányrendelet 12. §-ában előírt végzettség;
* szerepel a számvitelről szóló 2000. évi C. törvény 151.§ (3) bekezdése szerinti nyilvántartásban, továbbá rendelkezik a tevékenység ellátására jogosító engedéllyel, valamint a nyilvántartást végző szervezet által kiállított igazolvánnyal;
* legalább 3 év vezetői gyakorlat költségvetési szerv gazdálkodási feladatainak ellátásában;
* felhasználó szintű MS Office (irodai alkalmazások) ismerete.

A pályázat elbírálásánál előnyt jelent:

* költségvetési szervnél szerzett hosszabb szakmai tapasztalat (pénzügyi, gazdálkodási területen);
* az európai uniós pályázatokkal kapcsolatos gazdálkodási, elszámolási gyakorlat;
* integrált informatikai rendszer (pl. EcoSTAT) ismerete;
* angol nyelv ismerete.

A pályázat részeként benyújtandó iratok és igazolások:

* motivációs levél;
* részletes szakmai önéletrajz;
* a pályázó vezetői elképzelései;
* a pályázó nyilatkozata arról, hogy hozzájárul a pályázati anyagában foglalt személyes adatainak a pályázati eljárással összefüggésben szükséges kezeléséhez;
* 3 hónapnál nem régebbi keletű erkölcsi bizonyítvány, vagy annak igénylését igazoló dokumentum;
* iskolai végzettséget, szakképzettséget, képesítést tansító okiratok másolata;
* a könyvviteli szolgáltatás végzésére jogosító igazolvány másolata.

A beosztás betölthető: 2020.08.01.

A pályázat benyújtási határideje: 2020.06.16.

A pályázat benyújtásának módja:

A pályázatot elektronikus úton, az Eötvös Loránd Kutatási Hálózat Titkársága Jogi és Igazgatási Főosztályára az igazgatas@elkh.org e-mail címre kell beküldeni, „Pályázat ATK gazdasági vezető” tárgymegjelöléssel.

A pályázat elbírálásának rendje:

Az előkészítő bizottság, a pályázatok értékelése alapján választja ki a meghallgatásra javasolt személyeket. A kiválasztott pályázókat a bizottság, a pályázat benyújtási határidejétől számított 21 napon belül interjú keretében hallgatja meg, majd a pályázókat rangsorolva javaslatot tesz az ELKH elnökének. A megbízásra kerülő gazdasági vezető személyéről – a kutatóközpont főigazgatója véleményének ismeretében – az ELKH elnöke dönt.

A pályázat elbírálásának határideje: 2020.07.10.

A munkáltatóval kapcsolatos egyéb információ:

A gazdasági vezető jogállása: az államháztartásról szóló törvény végrehajtására kiadott 368/2011. (XII. 31.) Kormányrendelet 11. § (6) bekezdésének megfelelően a gazdasági vezető a gazdálkodási feladatok tekintetében a költségvetési szerv vezetőjének helyettese abban az esetben is, ha munkaköri elnevezése, beosztása ezt nem jelöli.

A közalkalmazotti kinevezés határozatlan időre szól, „gazdasági ügyvivő szakértő” munkakörben, négy hónapos próbaidő kikötésével. Tevékenységét magasabb vezető beosztású közalkalmazottként, heti negyven órás, teljes munkaidőben látja el. A gazdasági vezető magasabb vezetői megbízása, megbízásának visszavonása és díjazásának megállapítása az ELKH elnökének hatáskörébe tartozik. A gazdasági vezető felett a további munkáltatói jogokat a kutatóközpont főigazgatója gyakorolja. Magasabb vezetői beosztás ellátására megbízást az kaphat, aki az intézménnyel közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető. Gazdasági vezetői munkakörre magasabb vezetői megbízás annak adható, akivel szemben a Kjt. 41.,43., 43/D, 44.§-ai, értelmében összeférhetetlenség nem áll fenn. Az egyes vagyonnyilatkozat-tételi kötelezettségekről szóló 2007. évi CLII. törvény alapján, a kutatóközpont gazdasági vezetője vagyonnyilatkozat-tételre kötelezett. A pályázat iránt érdeklődők a pályázatok elkészítéséhez és a kutatóközpont tevékenységének megismeréséhez szükséges tájékoztatást a www.atk.hu honlapon kaphatnak.

A pályázati kiírás 2020. május 29-én kerül közzétételre a KÖZIGÁLLÁS honlapon.

Dr. Maróth Miklós

elnök